Fra 1. januar 2018 kan kriseramte PostNord ikke længere garantere leveringen af uge- og lokalaviser på en særlig dag i ugen. I praksis fjerner selskabet derfor omdelingen af lokalaviser og reklamer fra sin distribution, og det sætter landets mange lokalaviser under et voldsomt pres.

Brancheforeningen Danske Medier, der repræsenterer landets lokal- og dagblade, anser det for at være et demokratisk problem, at det statsejede selskab ikke længere vil omdele lokal- og ugeaviser til borgerne.

»PostNord beder (med sin redningsplan, red.) politikerne støtte et kraftigt anslag mod lokale aviser, som er mange borgeres vigtigste og eneste adgang til den lokalpolitiske debat«, lyder det i en kommentar til PostNords redningsplan.